Olav Pärnamets

Olav Pärnamets (sündinud 25. jaanuaril 1937 Tallinnas) on Eesti Metodisti Kiriku vaimulik, aastatel 1979–2005 oli ta Eesti Metodisti Kiriku superintendent.

Elulugu

Olav Pärnamets kasvas üles vennastekoguduse juurtega kristlikus kodus. Ta sündis pere teise lapsena. Vend Eino nägi ilmavalgust ligi paar aastat varem. Isa Johannes oli lihtne töömees, ema Meeta kodune – mõlemad tundsid suurt huvi aianduse ja mesinduse vastu. Nende kodumaja asus Tallinnas, Lillekülas. Lapsena tegeles aktiivselt maadlusega, tema treeneriks oli olümpiavõitja Kristjan Palusalu. Otsuse saada Jumala lapseks tegi Olav Pärnamets 14-aastaselt.
Omab keskharidust.Läbis koos abikaasaga nn põrandaaluse teoloogilise seminari. Tegemist oli nelja-aastase presbüterite õppekavaga, mis võeti vastu 1957. aastal superintendent Valdo Ojassoo ettepanekul.
2017. aastal andis Eesti Metodisti Kirik välja Olav Pärnametsa biograafia "Elu armu arvel".

Teenistus vaimulikuna

1967. aastal ordineeris Eesti Metodisti Kiriku superintendent Aleksander Kuum ta diakoniks.
Olav Pärnametsa teenitud kogudused:
EMK Paide kogudus 1966–1970
EMK Tallinna kogudus 1970–2014
Aastast 2014 on Olav Pärnamets emeriitpastor, kuid jätkuvalt aktiivne koguduseelus. Raamatus "Elu armu arvel" on ta öelnud: "Aga võimalust mööda aitan ikka rõõmuga kaasa koguduse töös. Seal, kus mu abi vaja on – niikaua kuni Issand päevi kingib."

Tegevus superintendendina

Pärast endiste superintendentide Hugo Oengo surma ja Aleksander Kuuma pensionile jäämist valiti Olav Pärnamets 1979. aastal EMK superintendendiks. Superintendent juhib Eesti Metodisti kiriku tööd. Tema kohustusteks on kokku kutsuda ja juhatada koguduste konverentse, esitada aastakonverentsil EMK vaimuliku tegevuse aruanne, teostada järelevalvet vaimuliku töö üle kirikus, viia läbi vaimulikke talitusi ja kutsetöötajate õnnistamisi, hoolitseda koguduste ametikandjate, nende leidmise, ettevalmistamise ja vaimuliku kasvatuse eest ning vajaduse korral teha ettepanekuid vaimulike ametikandjate ametisse määramiseks. Superintendent esindab Eesti Metodisti Kirikut Eestis ning välismaal. Olav Pärnamets teenis sellel vastutusrikkal ametipostil 2005. aastani.
Tema superintendendi ametiaja jooksul on asutatud EMK Teoloogiline Seminar (1994), SA Giideoni laager (1995), MTÜ Lastekeskus Tähetorn (2001). Ehitatud uusi kirikuhooneid (Pärnu Agape, Balti Misjonikeskus Tallinnas (praegu tuntud ka kui Tallinna metodisti kirik) ja Püha Luuka kirik Tartus).
Ameti tõttu oli Olav Pärnametsal juba nõukogude ajal tihe koostöö välisriikidega. Ta osales paljudel Ühinenud Metodisti Kiriku (ÜMK) peakonverentsidel, ÜMK Põhja-Euroopa keskkonverentsidel ning muudel kiriku konverentsidel ja seminaridel USAs, Inglismaal, Rootsis, Soomes, Taanis, Norras, Kanadas, Kreekas, Kreetal, Keenias, Filipiinidel, Singapuris, Koreas, Brasiilias, Lõuna-Aafrikas, Itaalias, Iisraelis jm. Ta esindas Eesti Metodisti Kirikut Metodisti Maailma Nõukogus (MMN) alates aastast 1981 kuni aastani 2004. Ta oli nõukogu Eksekutiiv- ja Evangelismikomitee liige ning aastail 1996–2001 üks MMN Presiidiumi üheksast liikmest, kelleks ta valiti MMN konverentsil Rio de Janeiros augustis 1996. Aastal 2004 valiti Olav Pärnamets MMN Jeruusalemma Ordu liikmeks (The Honorable Order of Jerusalem), mis annab talle õiguse jätkuvalt osaleda MMN konverentsidel, nüüd juba auliikmena.
Olav Pärnamets on olnud Eesti Kirikute Nõukogu üks asutajaliikmetest (1989) ja selle asepresident (1993–2001), Eesti Evangeelse Alliansi president (1991–2002), EEA palvus-hommikusöögitoimkondade liige (2006–2009), Päevasõna esimene toimetaja Eestis (1991–2014), kristliku raadiojaama Raadio 7 juhatuse liige (1994–2016), Sihtasutuse Hugo Lepnurme nimelise Orelifondi nõukogu liige (2007–2016).
Tema ametiajal toimus uute koguduste rajamine, uute hoonete ostmine või nende kohandamine jumalateenistuste läbiviimiseks (Narva, Räpina, Kärsa, Ahja Misjonikeskus, Keila ja Võru, Kohtla-Järve, Aseri, Tallinna-Koidu, Kohila, Jõhvi Petlemma ja Viitka, Sillamäe ja Sakussaare, Kunda) ning uute kirikuhoonete ehitamine (Pärnu, Tallinn, Tartu). Tänu Olav Pärnametsa pikaajalistele suhetele Lõuna-Korea piiskopi Sundo Kimiga, toetas sealne metodisti kirik Balti Misjonikeskuse ehitust miljoni dollariga. Hoone ehitust toetasid rahaliselt ka Ameerika Ühendriikides asuvad metodisti kogudused.

Isiklik

Olav Pärnamets abiellus 1962. aastal Urve Pärnametsaga (sünd. Taimla). Neil sündis 4 last: Kersti, Ülle, Eve ja Andres. Tütar Ülle suri 2003. aastal.